Ψήφισμα του Συμβουλίου

της 19ης Ιουνίου 2001

για την προστασία των ζώων κατά τη μεταφορά τους

(2001/C 273/01)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για την ίδρυση της Ευρωπαϊκής Κοινότητας,

Εκτιμώντας τα ακόλουθα:

- Στο πρωτόκολλο αριθ. 24 που έχει προσαρτηθεί στην τελική πράξη της συνθήκης για την Ευρωπαϊκή Ένωση καλούνται τα ευρωπαϊκά θεσμικά όργανα και τα κράτη μέλη να λαμβάνουν πλήρως υπόψη, κατά την εκπόνηση και την εφαρμογή της κοινοτικής νομοθεσίας, ιδίως στον τομέα της κοινής γεωργικής πολιτικής, τις ανάγκες της καλής διαβίωσης των ζώων.

- Η έκθεση της Επιτροπής προς το Συμβούλιο και το Ευρωπαϊκό Κοινοβούλιο, σχετικά με την πείρα που έχουν αποκτήσει τα κράτη μέλη μετά την έναρξη ισχύος της οδηγίας 95/29/ΕΚ του Συμβουλίου για την τροποποίηση της οδηγίας 91/628/ΕΟΚ για την προστασία των ζώων κατά τη μεταφορά, κατέδειξε πλημμελή εφαρμογή των διατάξεων αυτής της οδηγίας όσον αφορά, μεταξύ άλλων, την τήρηση της διάρκειας ταξιδιού και των πυκνοτήτων φορτίου, καθώς και παραμέληση και κακοποίηση των ζώων, ιδίως κατά τις μεταφορές μεγάλης διάρκειας.

- Οι διάφορες κρίσεις που αντιμετώπισε κατά τα τελευταία έτη η Ένωση ως προς την υγεία των ζώων [όπως η επιζωοτία κλασικής πανώλους των χοίρων στις Κάτω Χώρες (1997-1998) και ακόμη πιο πρόσφατα η επιζωοτία αφθώδους πυρετού] παρουσίασαν έξαρση συνεπεία της πληθώρας των μεταφορών ζώντων ζώων τόσο στο εσωτερικό των κρατών μελών που επλήγησαν από τις επιζωοτίες όσο και μεταξύ των διαφόρων κρατών μελών.

- Η χρήση των σημείων στάσης, που θεσμοθετήθηκαν με την οδηγία 95/29/ΕΚ του Συμβουλίου, προκειμένου να καταστεί δυνατή η μεταφορά ζώων σε μεγάλες αποστάσεις, μπορεί να συντελέσει στην εξάπλωση ορισμένων μεταδοτικών ασθενειών (και, ειδικότερα, του αφθώδους πυρετού και της κλασικής πανώλους των χοίρων).

- Η εξειδίκευση των κτηνοτροφικών εκμεταλλεύσεων, η συγκέντρωση και εντατικοποίηση της ζωικής παραγωγής σε ορισμένες περιοχές των κρατών μελών καθώς και η αναπροσαρμογή των σφαγείων και των εγκαταστάσεων επεξεργασίας ζωικών προϊόντων συντελούν σε σημαντική αύξηση των μεταφορών ζώων τόσο στο εσωτερικό των κρατών μελών όσο και στο μεταξύ τους εμπόριο,

ΘΕΩΡΕΙ ΟΤΙ:

- τα κράτη μέλη και η Επιτροπή θα πρέπει να μεριμνούν για την πραγματική εφαρμογή και την αυστηρή επιβολή της υφισταμένης νομοθεσίας,

- στο εγγύς μέλλον, θα πρέπει να μελετηθούν νέες πρωτοβουλίες για τη βελτίωση της προστασίας και της καλής διαβίωσης των ζώων καθώς και για την πρόληψη της εκδήλωσης και διάδοσης μεταδοτικών ζωονόσων,

- για όσες μεταφορές παραμένουν αναγκαίες, προκειμένου να διασφαλισθεί η καλή διαβίωση και η υγεία των ζώων κατά τη διάρκεια και μετά από τη μεταφορά τους, θα πρέπει να θεσπισθούν αυστηρότερες απαιτήσεις, ούτως ώστε να αποφευχθεί ο πόνος και η ταλαιπωρία τους,

ΚΑΛΕΙ την Επιτροπή να υποβάλει στο Συμβούλιο το ταχύτερο δυνατόν:

- τις ενδεδειγμένες προτάσεις για την επίτευξη των στόχων αυτών, με βάση τη πείρα που έχουν αποκτήσει τα κράτη μέλη κατά την εφαρμογή της οδηγίας 95/29/ΕΟΚ,

- έκθεση υγειονομική καθώς και σχετική με την καλή διαβίωση των ζώων, όσον αφορά:

α) τα συναφή με τις μεταφορές ζώντων ζώων προβλήματα, λαμβάνοντας επίσης υπόψη τη σημασία που έχει για τον πληθυσμό η πρόληψη της διάδοσης μεταδοτικών ζωονόσων·

β) τις οικονομικές επιπτώσεις τυχόν προτεινομένων αλλαγών για την Ευρωπαϊκή Ένωση, εν γένει, ή για ορισμένες περιοχές της.